# Manual til Fire på stribe

## Introduktion

Fire på stribe er et spil af typen Fire på stribe til GNOME-projektet. Formålet med spillet er at bygge en linje af fire af dine marmorkugler, mens du forsøger at forhindre din modstander (person eller computer) i at bygge sin linje. En linje kan være lodret, vandret eller skrå (diagonal).

For at køre Fire på stribe vælges Fire på stribe fra undermenuen Spil i Hovedmenuen, eller der tastes `gnect` fra kommandolinjen.

Fire på stribe er inkluderet i pakken `GNOME-games`, som er en del af skrivebordsmiljøet GNOME. Dette dokument beskriver version 2.8 af Fire på stribe.

Fire på stribe understøtter også flere spillere i form af to spillere der udfordrer hinanden.

## Grundlæggende brug

### Sådan spiller du Fire på stribe

For at begynde et spil Fire på stribe vælges Spil Nyt spil.

Brættet består af syv kolonner og seks rækker. Ovenfor viser en speciel række den aktuelle spiller og den marmorkugle som skal placeres. Hvert træk består i at sænke en marmorkugle i en af kolonnerne. Marmorkuglen lander på den øverste tomme række i den valgte kolonne.

For at udføre et træk klikkes på en kolonne med musen. For at spille med tastaturet flyttes marmorkuglen i den øverste række med venstre og højre piletast, og sænkes med piletasten der peger nedad. Din marmorkugle vil lande i den øverste tomme række i den kolonne.

Fire på stribes hovedvindue

Fire på stribes hovedvindue

Spillet er vundet, når det lykkes en af de to spillere at placere en linje af fire marmorkugler enten vandret, lodret eller diagonalt. Hvis brættet bliver fyldt op uden fire på stribe, så ender spillet uafgjort.

### Kommandoer

For at fortryde et træk vælges Ctrl Z Fortryd træk. Hvis du spiller mod en ven, vil dette fortryde et træk. Hvis du spiller mod computeren vil computerens sidste træk blive omgjort og så dit. Gentagelse af dette vil føre brættet tilbage til sin udgangsposition.

Vælg Ctrl H Fif for at få et forslag fra computeren til dit næste træk. Forslaget vises i statusbjælken.

Vælg Point for at vise det totale antal sejre og uafgjorte for den aktuelle spilsession. Pointene vil blive nulstillet hvis spillervalget ændres under indstillinger.

### Indstillinger

For at ændre spillets opsætning vælges Indstillinger fra menuen Opsætning. Dette åbner dialogvinduet Indstillinger.

Konfigurationsindstillingerne i fanebladet Spil er:

Første spiller og Anden spiller

- Disse to kolonner fortæller Fire på stribe hvem som spiller, og hvis det er computeren, hvilken sværhedsgrad den har. For at spille mod en ven vælges Menneske for både Første spiller og Anden spiller.

Tema

- Temamenuen viser tilgængelige temaer og lader dig vælge din favorit.

Aktiver animering

- Her kan du aktivere spillets animering.

Endelig er der fanebladet Tastaturstyreenheder der kan ændre på styringen via tastaturet. For at ændre en tastefunktion dobbeltklikkes der på en post, og så trykkes der på en ny tast.

## Oprettelse af nye temaer

Dette afsnit er skrevet i det tilfælde, du ønsker at lave dine egne temaer for Fire på stribe. Afsnittet forudsætter at du er velkendt med grundlæggende tekstredigering, grafiske programmer og kommandolinjen.

### Billeder

Fire på stribes feltsæt indeholder seks felter af ens størrelse, opsat vandret. Fra venstre mod højre:

1. Første spillers marmorkugle som den fremgår af spilbrættet

2. Anden spillers marmorkugle som den fremgår af spilbrættet

3. Spilbrættets baggrund

4. Den øverste rækkes baggrund

5. Første spillers marmorkugle som den fremstår på den øverste række

6. Anden spillers marmorkugle som den fremstår på den øverste række

#### Et eksempel på et feltsæt

Dette billede viser de seks felter i et feltsæt

Felterne tre og fire vil blive gentaget hen over spilbrættet og øverste række medmindre et fuldt vinduebaggrundsbillede er angivet i temafilen.

#### FIF

PNG-format anbefales for feltsæt. Det første, anden, femte og sjette felt bør indeholde en vis grad af gennemsigtighed, hvis du ønsker, at baggrunden skal skinne igennem. Det tredje og fjerde felt bør være et dækkende billede uden gennemsigtighed, også selvom du bruger et fuldt vinduebaggrundsbillede med dit tema.

#### FIF

Felter kan være kvadratiske eller rektangulære og i enhver størrelse du måtte ønske. De fleste af de medfølgende feltsæt i Fire på stribe bruger kvadrater der måler 50 x 50 billedpunkter.

For et fuldt dækkende vinduebaggrundsbillede skal der lidt mere til. For eksempel hvis dine felter måler 50 x 50 billedpunkter hver. Spillets visningsmål er 7 x 7 felter iberegnet den øverste række, så det ideelle baggrundsbillede til dit feltsæt måler 350 x 350 billedpunkter.

#### FIF

Fire på stribe vil automatisk skalere baggrundsbilledet, hvis det ikke passer til feltsættet. Dette betyder, at du kan lave "store" og "små" versioner af dit tema, der begge bruger det samme baggrundsbillede, bare ved at have en stor og en lille version af dit feltsæt.

Nu har du så et feltsæt og måske et passende baggrundsbillede. Det næste trin er at placere dem det korrekte sted.

### Nu skal det hele samles

Det sidste trin består i at placere dine billeder hvor Fire på stribe kan finde dem. Du kan placere dem i installationsmappen for Fire på stribe (som vil afhænge af dit system), men din hjemmemappe er sikkert en bedre ide.

Opret mappen `~/.gnect`, og mappen `~/.gnect/pixmaps`. Disse navne er vigtige, da Fire på stribe ikke kigger andre steder.

Kopier dine billeder ind i mappen pixmaps.

Hvis du starter Fire på stribe fra kommandolinjen, vil den give dig lidt hjælp til eventuelle problemer med dit nye tema. Hvis der ikke er nogen problemer, vil du se dit nye tema på listen under Indstillinger.

God fornøjelse!

## Kendte fejl og begrænsninger

Undertiden ser animationen for en marmorkugle ikke så glidende ud, som den burde, når kuglen falder.

## Forfattere

Fire på stribe blev skrevet af Timothy Musson (trmusson@ihug.co.nz) og David Neary (bolsh@gimp.org). Forskellige andre har brugt tid og kræfter på at hjælpe på mange måder siden arbejdet med Fire på stribe begyndte.

Motoren Velena, Fire på stribes computerspiller, blev skrevet af Giuliano Bertoletti. Vi er taknemmelige for, at han har ladet os bruge sit arbejde. Et arbejde som har givet os et bedre spil Fire på stribe.

Denne manual blev skrevet af Timothy Musson.

Hvis du ønsker at indrapportere en fejl eller komme med et forslag vedrørende denne manual så følg vejledningen i dette dokument.

## Licens

Dette program er frit software; du kan distribuere det og/eller ændre det under betingelserne i GNU General Public License der udgives af Free Software Foundation; enten version 2 eller (ved dit valg) enhver senere version.

Dette program distribueres i håb om at det vil vise sig nyttigt, men UDEN NOGEN FORM FOR GARANTI, uden selv de underforståede garantier omkring SALGBARHED eller EGNETHED TIL ET BESTEMT FORMÅL. Yderligere detaljer kan læses i GNU General Public License.

En kopi af GNU General Public License er inkluderet som et tillæg til GNOME's brugervejledning. Du kan også indhente en kopi af GNU General Public License fra the Free Software Foundtation ved at besøge deres hjemmeside eller ved at skrive til

     Free Software Foundation, Inc. 59 Temple Place - Suite 330 Boston, MA02111-1307USA